CELEX: 62012CN0573
Language: sk
Date: 2012-12-06 00:00:00
Title: Vec C-573/12: Návrh na začatie prejudiciálneho konania, ktorý podal Förvaltningsrätten i Linköping (Švédsko) 6. decembra 2012 — Ålands Vindkraft AB/Energimyndigheten

9.2.2013   
            
            
               SK
            
            
               Úradný vestník Európskej únie
            
            
               C 38/16
            
         Návrh na začatie prejudiciálneho konania, ktorý podal Förvaltningsrätten i Linköping (Švédsko) 6. decembra 2012 — Ålands Vindkraft AB/Energimyndigheten
   (Vec C-573/12)
   2013/C 38/23
   Jazyk konania: švédčina
   
      Vnútroštátny súd, ktorý podal návrh na začatie prejudiciálneho konania
   
   Förvaltningsrätten i Linköping
   
      Účastníci konania pred vnútroštátnym súdom
   
   
      Odvolateľka: Ålands Vindkraft AB
   
      Odporca: Energimyndigheten
   
      Prejudiciálne otázky
   
   
               1.
            
            
               Švédsky systém certifikátov elektriny je národný systém podpory, v rámci ktorého si musia dodávatelia elektrickej energie a niektorí spotrebitelia v členskom štáte zakúpiť certifikát elektriny zodpovedajúci určitému podielu ich predaja alebo spotreby, pričom ale nemajú osobitnú povinnosť nakupovať elektrickú energiu z rovnakého zdroja. Certifikáty elektriny, ktoré vydáva švédsky štát, preukazujú, že určité množstvo elektrickej energie bolo vyrobené z obnoviteľných zdrojov. Výrobcovia elektrickej energie z obnoviteľných zdrojov získavajú predajom certifikátov elektriny ďalší príjem ako dodatočný výnos zo svojej výroby elektrickej energie. Majú sa článok [2 písm. k)] a článok 3 ods. 3 smernice Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES (1) vykladať v tom zmysle, že členskému štátu umožňujú uplatňovať taký národný systém podpory, akým je vyššie uvedený systém, na ktorom sa môžu zúčastniť len výrobcovia pôsobiaci na území danej krajiny, v dôsledku čoho sú títo výrobcovia z hospodárskeho hľadiska zvýhodnení voči výrobcom, ktorým certifikát elektriny nemožno vydať?
            
         
               2.
            
            
               Možno taký systém, akým je systém opísaný v prvej otázke, považovať z hľadiska článku 34 [ZFEÚ] za množstevné obmedzenie dovozu alebo za opatrenie s rovnocenným účinkom?
            
         
               3.
            
            
               Môže byť taký systém v prípade kladnej odpovede na druhú otázku zlučiteľný s článkom 34 [ZFEÚ], pokiaľ ide o cieľ podporovať výrobu elektrickej energie z obnoviteľných zdrojov energie?
            
         
               4.
            
            
               Aký vplyv má na posúdenie vyššie uvedených otázok skutočnosť, že obmedzenie systému podpory len na vnútroštátnych výrobcov nie je vo vnútroštátnom práve výslovne upravené?
            
         
      (1)  Ú. v. EÚ L 140, s. 16.